Al è tacât un altri an e cussì e scomence ancje une gnove anade di Babêl Europe, il program cuindisinâl dedicât a lenghis, musichis, minorancis e nazions cence stât, che al cjate spazi intal palinsest di Onde Furlane il martars in direte a 11 a buinore e po in repliche il miercus a une dopo di misdì e la sabide a une e mieze.
Dopo de polse inte setemane di Nadâl, la trasmission e torne a proponi novitâts discografichis, argoments di autualitât e selezions musicâls “babelichis” che a rimontin ancje a tancj agns indaûr.
In particolâr la prime pontade dal 2019 e vignarà caraterizade de presentazion di doi discs jessûts vie pai ultins mês e pes ultimis setemanis, firmâts di doi nons une vore impuartants de musiche “babeliche”. Di une bande al è Human/Kelt, il disc plui resint di Alan Stivell, di passe cincuante agns personaç di ponte de gnove musiche bretone e de world music in gjenerâl, e di chê altre al è l’album gnûf dai Dixebra, une produzion che e da cont de tournee fate de storiche formazion asturiane vie pal 2017 cun chê di memeoreâ i siei prins trente agns di ativitât e in particolâr dal conciert fat a Uviéu / Oviedo ai 17 di Setembar di chel an, che al è stât screât screade juste vinars ai 28 di Dicembar ancjemò inte capitâl des Asturiis cuntun altri conciert speciâl.
E sarà ancje la ocasion par scoltâ alc di Bal Poètic, l’album dai Blu l’Azard, formazion che la plui part dal so repertori e je fate di cjançons par ocitan, par francoprovençâl e par francês, che al è saltât fûr juste tal mês di Setembar dal 2018, e al sarà spazi pe produzion musicâl par galês, cui Alffa, il prin grup a jonzi e po a passâ il soiâr dal milion di scoltis su Spotify cuntune cjançon par cymraeg,
Cun chê di ricuardâ Sigaro, cjantant e ghitarist de Banda Bassotti, muart sù par jù un mês indaûr, si scoltarà ancje une testemoneance de colaborazion jenfri la innomenade band di Rome e il basc Fermin Muguruza e lant a torzeon tal spazi e tal timp e incrosant ricuarts personâi e fruçons autobiografics il percors scalembri di Babêl Europe al passarà ancje pe citât di Turin, tai prins agns Novante dal secul stât, cun chê di recuperâ, un toc di chel che par sigûr al è stât il prin (ma no l’unic) grup che di chês bandis al à vût fat ancje cjançons origjinâls par furlan…
L’apontament al è par vuê, martars ai 8 di Zenâr, a 11 a buinore, e e po in repliche tal dopodimisdì di doman, miercus ai 9, a une, e ta chel di sabide ai 29, a une e mieze, simpri sui 90 Mhz pe plui part dal Friûl, sui 90.200 Mhz pe plui part de Cjargne e in streaming, di cualsisedi bande dal mont là che e sedi une conession internet, ae direzion www.ondefurlane.eu.
Dopo des trê emissions de setemane ancje cheste pontade de trasmission si podarà tornâ a scoltâle in podcast cun Spreaker e Spotify.
fur_Latn fur_Latn fur_Latn fur_Latn fur_Latn fur_Latn fur_Latn